Kapkaupunki

**Kapkaupunki** (, , xhosaksi *iKapa*) on yksi Etelä-Afrikan kolmesta pääkaupungista (muut ovat Pretoria ja Bloemfontein). Kaupungin maamerkki on laakeahuippuinen Pöytävuori. Kapkaupungissa on noin 4,8 miljoonaa asukasta (2022). Kapkaupunki on Etelä-Afrikan vanhin kaupunki, minkä vuoksi sitä kutsutaan nimellä Äitikaupunki ().

## Maantiede ja ilmasto

Kapkaupunki sijaitsee korkealla rannikkotasangolla () Kapin niemimaan pohjoisreunalla. Sitä reunustavat laakea mutta jyrkkärinteinen Pöytävuori ja jyrkät vuoret Devil's Peak ja Lion's Head ja viimeksi mainitun jatkona oleva kukkula nimeltä Signal Hill.

Kaupungin pinta-ala on noin 2&nbsp;460 neliökilometriä. Rantaviivaa sillä on noin 300 kilometriä.

Kaupungissa vallitsee välimerenilmasto, jolle ovat tyypillisiä viileät, sateiset talvet ja lämpimät, kuivat kesät. Lämpimintä on joulukuusta helmikuuhun ja viileintä kesäkuusta elokuuhun. Vuosittainen sadanta on noin 520 millimetriä. Talvella kaupunkia ympäröivien vuorten huipuille saattaa sataa vähän lunta.


## Historia

Nykyisen Kapkaupungin edustan matalaan veteen haaksirikkoutui vuonna 1647 hollantilainen *Nieuw Haarlem* -niminen laiva. Laivan väki selvisi hengissä ja lasti saatiin pelastetuksi. Osa miehistöstä vietiin perille Hollantiin muilla laivoilla, mutta 62 miehistön jäsentä jäi etsimään rannalta arvokasta lastia. Haaksirikkoutuneiden leirin jäänteet saattavat yhä olla hiekkadyynien kätkössä. Tutkijoiden mukaan Etelä-Afrikan siirtomaahistoria voisi olla toisenlainen, elleivät he olisi jääneet. Hollannista tuli se siirtomaavalta, joka asutti seudun.

Hollannin Itä-Intian kauppakomppania perusti Kapkaupungin täydennysasemaksi Indonesiaan matkalla olleille kauppalaivoille. Paikka oli tyyni merenlahti, joka suojasi laivoja voimakkailta tuulilta. Ensimmäistä eurooppalaista siirtokuntaa johti Jan van Riebeeck, joka saapui alueelle 6. huhtikuuta 1652.

Eurooppalaisten saapuessa ensi kertaa eteläiseen Afrikkaan 1400-luvun lopulla he kohtasivat karjaa paimentavia khoikhoita sekä metsästyksestä ja keräilystä eläviä saneja. Ensimmäiset kuvaukset saneista ja khoikhoista tiedetään löytyvän Vasco da Gamalta. Portugalin merenkulkijoiden jälkeen alueelle saapui englantilaisia ja hollantilaisia, joiden suhde paikallisiin perustui kaupankäyntiin. Eurooppalaiset vaihtoivat etenkin rautaa ja kuparia khoikhoitten kanssa karjaan. Khoikhoit suhtautuivat valkoisiin aluksi suopeasti, mutta van Riebeckin perustettua alueelle pysyvän tukikohdan vuonna 1652 vastarinta alkoi. Khoit kieltäytyivät kaupankäynnistä, ja alkoi taistelu maasta ja toimeentulosta. Ensi kerran khoit kävivät sotaan 1657, mutta seuranneiden 60 vuoden aikana joutuivat alistumaan eurooppalaisten valtaan.

Eräs varhainen Kapkaupungissa ja Kapmaalla (Cape Colony) vaikuttanut suomalainen oli Pohjanmaalta lähtöisin ollut Hendrick Jacob Wikar, joka kirjoitti matkakertomuksen matkastaan Kapista kohti Oranjejokea (noin 1779).

## Hallinto ja politiikka
Hallinnollisesti Kapkaupunki kuuluu Kapkaupungin metropolikaupunkiin yhdessä 40 muun kunnan kanssa.

Vuoden 2021 kuntavaalien jälkeen kaupungin suurin puolue oli demokraattinen allianssi, joka sai 135 paikkaa kaupunginvaltuuston 231 paikasta. Kaupunki on ollut koko 2000-luvun ajan yhä enenevässä määrin puolueen tärkeä kannatusalue.

Kaupungin nykyinen pormestari Geordin Hill-Lewis aloitti virassaan marraskuussa 2021 ollessaan vain 34-vuotias, mikä tekee hänestä kaupungin historian nuorimman pormestarin.

## Väestö

Vuoden 2022 väestönlaskennan mukaan Kapkaupungin väkiluku oli 4&nbsp;772&nbsp;846. Väkiluku kasvoi 27,6 prosenttia vuosina 2011–2022. Väestöstä 0–14-vuotiaita oli 22,4&nbsp;%, 15–64-vuotiaita 70,9&nbsp;% ja yli 64-vuotiaita 6,7&nbsp;%. Mediaani-ikä oli 31 vuotta. Suurin väestöryhmä oli mustat afrikkalaiset, joita oli 45,7&nbsp;%. Asukkaista värillisiä oli 35,0&nbsp;%, valkoisia 16,2&nbsp;%, aasialaisia 1,6&nbsp;% ja muita 1,5&nbsp;%.

Vuonna 2007 kaupungin väkiluku oli 3&nbsp;497&nbsp;097. Väestöstä 0–14-vuotiaita oli 25,8&nbsp;%, 15–64-vuotiaita 68,7&nbsp;% ja yli 64-vuotiaita 5,5&nbsp;%. Mediaani-ikä oli 27 vuotta. Mustia afrikkalaisia oli 34,9&nbsp;%, värillisiä 44,0&nbsp;%, valkoisia 19,3&nbsp;% ja aasialaisia 1,8&nbsp;%.

## Nähtävyyksiä

Hyväntoivonniemi on suosittu kansainvälisten matkailijoiden kohde. Kotimaanmatkailijat käyvät myös Kapkaupungin uimarannoilla.

Nelson Mandela oli vangittuna Robben Islandilla Kapkaupungin edustalla ennen siirtoaan toiseen vankilaan. Saari kuuluu nykyään Unescon maailmanperintöluetteloon.


District six on apartheid-politiikan määräämän pakkomuuton seurauksena tyhjäksi jäänyt alue Kapkaupungin keskustan läheisyydessä. Siellä asui sekä mustia että värillisiä, kunnes apartheidin aikana asukkaat pakkomuutettiin 1965 alkaen kukin oman etnisen taustansa mukaan kaupungin laitamilla oleviin townshipeihin ja District six raivattiin maan tasalle.

Sea Point ja Camp ́s Bay ovat varakkaiden asuinalueita meren rannalla Kapkaupungin keskustasta lounaaseen.

## Urheilu
Menestyksekkäät *Western Province* rugby- ja krikettijoukkueet ovat Kapkaupungista. Kapkaupungissa pelattiin vuoden 2010 jalkapallon MM-kilpailujen otteluita.

## Liikenne
Kaupungissa on kansainvälinen lentokenttä, Kapkaupungin kansainvälinen lentoasema. Sen terminaaleja laajennettiin vuoden 2010 jalkapallokisoja varten.
Kapkaupungilla on kaksi satamaa, Simon's Town Harbour joka on merivoimien käytössä, ja varsinainen Kapkaupungin satama joka palvelee siviilimerenkulkua.
Kaupungista on junayhteys Johannesburgiin neljä kertaa viikossa. Matka kestää reilun vuorokauden.

## Koulutus
Kapkaupungin yliopisto () on Etelä-Afrikan vanhin yliopisto, perustettu vuonna 1829.

## Kuvia kaupungista

Tiedosto:CT City Hall Before the Sun.jpg|Kapkaupungin kaupungintalo
Tiedosto:Clifton Beachs.jpg|Clifton Beach
Tiedosto:Cape Town Bo-Kaap city street.jpg|Bo-Kaapin kaupunginosa
Tiedosto:Groote Kerk, Adderley Street, Cape Town.JPG|Groote Kerk -kirkko
Tiedosto:Peninsula Sandstone Fynbos - Cape Town 8.JPG|Pöytävuoren kansallispuisto
Tiedosto:CTIA-Runway.jpg|Kapkaupungin kansainvälinen lentoasema
Tiedosto:Port of Cape Town.jpg|Kapkaupungin satama
Tiedosto:Cecil Rhodes Memorial Elevated View 2.jpg|Cecil Rhodesin muistomerkki
Tiedosto:Houses of Parliament (Cape Town).jpg|Etelä-Afrikan parlamentti
Tiedosto:Bloubergdtand.jpg|Pöytälahti
Tiedosto:UCT Upper Campus landscape view.jpg|Kapkaupungin yliopiston pääkampusalue
Tiedosto:Camps Bay - panoramio (6).jpg|Camps Bay -kaupunginosa


## Lähteet

## Aiheesta muualla

* 
* Kapkaupungin viralliset vekkosivut 
* Victoria & Albert Waterfront 
* Köysirata Pöytävuorelle